વન્યપ્રાણી સપ્તાહની ઉજવણી હોય ત્યારે ગુજરાતની વન્યપ્રાણીઓની વૈવિધ્યતા પર ધ્યાન જાય જ. ગુજરાત સમગ્ર વિશ્વમાં એકમાત્ર કચ્છના નાના રણમાં જોવા મળતાં દુર્લભ એવા વન્યપ્રાણી ઘુડખર માટે વિશ્વના ટુરિસ્ટ નકશામાં સ્થાન ધરાવે છે. આવો જાણીએ ઘુડખર અભયારણ્ય વિશે… કચ્છના નાના રણમાં આવેલું ઘુડખર અભયારણ્ય વન્યપ્રાણી અને પક્ષીઓના રક્ષણ માટે વિશેષ સ્થાન ધરાવે છે. પ્રાણી-પક્ષીઓના રક્ષણ માટે ગુજરાત વન્યપ્રાણી અને વન્યપક્ષી અધિનિયમ-૧૯૬૩ હેઠળ ૧૯૭૩માં અને વન્યપ્રાણી સંરક્ષણ અધિનિયમ-૧૯૭૨ હેઠળ ૧૯૭૮માં એમ કુલ ૪૯૫૩ ચો.કિ.મી. વિસ્તારમાં જાહેર કરવામાં આવ્યો છે. એક ગણતરી પ્રમાણે ગુજરાતમાં ૧૯૬૨માં ઘુડખરની સંખ્યા ૩૬૨ હતી તેમાં સારો એવો વધારો થઇને ૨૦૧૪માં ૪૪૫૧થી વધુ ઘુડખર છે. ઘુડખર અભયારણ્ય કચ્છ, મોરબી, સુરેન્દ્રનગર, પાટણ અને બનાસકાંઠા એમ ૫ જિલ્લાના વિસ્તારને સ્પર્શે છે.